ORDE do 7 de abril de 2010 pola que se establecen as bases reguladoras para a concesión de subvencións para a prevención e defensa contra os incendios forestais en comunidades de montes veciñais en man común e se convocan para o ano 2010.
CONSELLERÍA DO MEDIO RURAL — III. OUTRAS DISPOSICIÓNS — 12/04/2010

O Regulamento (CE) 1698/2005, do Consello do 20 de setembro relativo á subvención ao desenvolvemento rural a través do Fondo Europeo Agrícola de Desenvolvemento Rural (Feader), que establece as normas que regulan estas subvencións, así como os obxectivos aos que debe contribuír a política de desenvolvemento rural, o contexto estratéxico, as prioridades e medidas de desenvolvemento rural e as normas relativas á cooperación, á programación, á avaliación e ao control, sobre a base das responsabilidades que comparten os Estados membros e a Comisión.
O Regulamento (CE) 1974/2006, da Comisión, do 15 de decembro de 2006, polo que se establecen disposicións de aplicación do Regulamento (CE) 1698/2005, do Consello relativo á subvención ao desenvolvemento rural a través do Fondo Europeo Agrícola de Desenvolvemento Rural (Feader).
O Regulamento (CE) 1975/2006, da Comisión do 7 de decembro polo que se establecen disposicións de aplicación do Regulamento (CE) 1698/2005 do Consello no que respecta á aplicación dos procedementos de control e a condicionalidade en relación coas medidas de subvención ao desenvolvemento rural.
O Decreto 318/2009, do 4 de xuño, polo que se establece a estrutura orgánica da Consellería do Medio Rural e do Fondo Galego de Garantía Agraria (DOG nº 114, do 12 de xuño) segundo o cal esta consellería é o órgano da Administración galega encargado de propor e executar as directrices xerais do goberno no ámbito rural que engloba as competencias en materia de agricultura, gandaría, desenvolvemento rural e ordenación comarcal, estruturas rurais, industrias agroalimentarias e forestais, montes, prevención e defensa dos incendios forestais e conservación da natureza, de acordo co establecido na Constitución española e no Estatuto de autonomía de Galicia.
A Lei 3/2007, do 9 de abril, de prevención e defensa contra incendios forestais de Galicia, e o Decreto 105/2006, do 22 de xuño, que regulan as medidas relativas á prevención de incendios forestais, á protección dos asentamentos no medio rural e á regulación de aproveitamentos e repoboacións forestais e a Orde do 31 de xullo de 2007 pola que se establecen os criterios para a xestión da biomasa vexetal.
A Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, que establecen a regulación do réxime xurídico propio das subvencións cuxo establecemento e xestión corresponde á Administración da Comunidade Autónoma de Galicia, organismos e demais entidades vinculadas ou dependentes desta, así como tamén ás entidades locais de Galicia, incluídos os organismos e entidades dependentes delas. Esta lei aplícase con carácter supletorio respecto da normativa reguladora das subvencións financiadas pola Unión Europea.
A Lei 13/1989, do 10 de outubro, de comunidades de montes veciñais en man común, establece no seu artigo 25 que a Consellería do Medio Rural daralle as comunidades dos montes veciñais en man común carácter preferente nas súas actuacións de fomento e mellora da produción agraria e na concesión de subvencións para esta finalidade.
En consecuencia, de conformidade co previsto no artigo 30.1º.3 do Estatuto de autonomía de Galicia e no uso das facultades que me confiren a Lei 1/1983, do 22 de febreiro, reguladora da Xunta e da súa Presidencia, e demais normativa concorrente,
DISPOÑO:
Capítulo I
Disposicións xerais
Artigo 1º.-Obxecto.
1. Esta orde ten por obxecto establecer as bases reguladoras da concesión de subvencións que os titulares de montes veciñais en man común e as súas agrupacións poderán percibir para a posta en marcha de actuacións preventivas previstas na lexislación galega sobre incendios forestais e a súa convocatoria para o ano 2010, no réxime de concorrencia competitiva.
Esta incentivación na colaboración dos titulares de montes veciñais en man común na realización de traballos de silvicultura preventiva contribuirá a minorar as consecuencias e os impactos negativos que os incendios forestais poidan provocar sobre a capacidade potencial de desenvolvemento e produción destes montes, de grande importancia na nosa comunidade, onde supoñen aproximadamente un terzo da superficie forestal existente; e en conxunto sobre a fauna, a flora e a paisaxe de Galicia.
2. De acordo co devandito obxecto establécense dúas liñas de subvencións:
a) Liña I: subvencións para o control selectivo de combustible.
b) Liña II: subvencións para a construción de puntos de auga.
Artigo 2º.-Ámbito de aplicación.
1. O disposto nesta orde será de aplicación aos montes veciñais en man común da Comunidade Autónoma de Galicia, excepto aqueles que estean consorciados coa Administración, salvo que solicitasen a rescisión do dito consorcio ou o seu paso a convenio con anterioridade á publicación desta orde. No caso de montes consorciados coa Xunta de Galicia poderá solicitarse subvención naquela superficie non consorciada.
Artigo 3º.-Beneficiarios.
1. Poderán ser beneficiarios destas subvencións os titulares de montes veciñais en man común así como as súas agrupacións e mancomunidades, sempre que non incorran en ningunha das circunstancias previstas no artigo 10.2º da Lei 9/2007, de subvencións de Galicia.
2. No caso de agrupacións deberán facerse constar os compromisos de execución asumidos por cada membro da agrupación. Cando se trate de agrupacións sen personalidade, deberán facerse constar expresamente, tanto na solicitude coma na resolución de concesión, os compromisos de execución asumidos por cada membro da agrupación, así como a porcentaxe de subvención que percibirá cada un deles, que terán igualmente a consideración de beneficiarios. En calquera caso, deberá nomearse un representante ou apoderado único da agrupación, con poderes suficientes para cumprir as obrigas que, como beneficiario, lle corresponden á agrupación. Non poderá disolverse a agrupación ata que transcorra o prazo de prescrición previsto nos artigos 35 e 63 da Lei 9/2007.
Artigo 4º.-Superficies forestais mínimas para solicitar subvencións.
1. A superficie forestal mínima por expediente será de duascentas cincuenta hectáreas (250 ha). Para acadar a superficie as comunidades de montes veciñais en man común (CMVMC) poderán formar agrupacións, as cales terán que ser estremeiras ou pertencer a un mesmo distrito forestal e sempre pertencer a unha mesma provincia.
2. Excepcionalmente, no caso de que a CMVMC, mancomunidade ou algunha das CMVMC que integren a agrupación estivese localizada nalgún espazo declarado como zona de especial protección dos valores naturais, segundo o recollido no Decreto 72/2004, do 2 de abril, polo que se declaran determinados espazos como zonas de especial protección dos valores naturais (DOG nº 69, do 12 de abril) a superficie mínima a que fai referencia o primeiro parágrafo sería de 100 ha.
Artigo 5º.-Condicións xerais e técnicas do investimento.
1. Os interesados solicitarán a concesión das subvencións baixo as seguintes condicións:
a) Deberán presentar a solicitude, e o resto da documentación necesaria antes de comezar as obras, de mercar os equipamentos ou de comezar as construcións.
b) No caso de se conceder a subvención, o pagamento será satisfeito unha vez realizada a obra preventiva.
c) Cando as subvencións consistan nunha porcentaxe do orzamento das actuacións preventivas ou subministracións, o total da subvención calcularase segundo o orzamento apreciado e aprobado pola Consellería do Medio Rural, segundo o disposto para cada liña de subvencións nos capítulos II e III desta orde. O IVE non será subvencionable.
d) Cada beneficiario só poderá obter unha subvención para cada unha das liñas, independentemente de que o solicite individualmente ou agrupado, xa que en caso de agrupacións de CMVMC temos que atender ao disposto no artigo 8 punto 3 da Lei 9/2007, de subvencións de Galicia, que recolle que todos os integrantes da agrupación terán a consideración de beneficiarios. Se un solicitante presenta solicitude individual e agrupadamente, comportará o arquivo da solicitude presentada individualmente.
e) Todos os documentos descritivos das actuacións teñen que incluír como cartografía planos sobre mapas oficiais, preferentemente a escala 1:5.000, ou no seu defecto a escala 1:10.000. En caso de agrupacións, incluirase nos planos unha referencia que permita coñecer cal é a superficie con que participa cada monte veciñal da agrupación.
f) Farase constar nos documentos descritivos das actuacións se a superficie de actuación comprende zonas de protección lateral do Camiño de Santiago e solicitarase de forma interna, antes da aprobación da subvención, informe á Dirección Xeral de Patrimonio Cultural.
g) Farase constar nos documentos descritivos das actuacións se na superficie de actuación existen obxectos ou restos materiais que formen parte do Rexistro de Bens de Interese Cultural de Galicia e solicitarase de forma interna, antes da aprobación da subvención, informe á Dirección Xeral de Patrimonio Cultural.
h) Farase constar nos documentos descritivos das actuacións se a superficie de actuación se atopa dentro da Rede Natura 2000 e solicitarase de forma interna antes da aprobación da subvención, informe ao Servizo de Conservación da Natureza, en caso de que o antedito informe sexa desfavorable, non se admitirá a trámite a solicitude de subvención. Non se poderán realizar solicitudes de subvención sobre hábitats prioritarios.
i) O documento descritivo das actuacións deberá conter, como mínimo, o seguinte:
1º Estado legal dos predios obxecto de solicitude de subvención: superficie, localización, estremeiros, accesos...
2º Descrición das actuacións que se levarán a cabo.
3º Cartografía: planos sobre mapas oficiais aos que fai referencia o punto e) anterior.
4º Indicación de se os terreos se atopan en Rede Natura 2000, en zonas de protección lateral do Camiño de Santiago ou se existen obxectos ou restos materiais que formen parte do rexistro de bens de interese cultural de Galicia.
5º Orzamento.
j) En zonas cun procedemento de concentración parcelaria en execución soamente serán aprobables as subvencións solicitadas en terreos en que o acordo de concentración parcelaria sexa firme.
k) Os terreos cun proceso iniciado de expropiación forzosa non poderán beneficiarse destas subvencións.
Artigo 6º.-Solicitudes e prazo de presentación.
1. As solicitudes presentaranse preferentemente nos servizos de Prevención e Defensa contra os Incendios Forestais (en diante SPDCIF) dos departamentos territoriais da Consellería do Medio Rural, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción da Lei 4/1999, do 13 de xaneiro. Á solicitude xuntaráselle a documentación requirida no capítulo IV, que estará en función da liña de subvención solicitada. A solicitude non implica ningún dereito para o peticionario, mentres non exista resolución favorable.
2. Ás solicitudes dos interesados acompañarán os documentos e as informacións determinados na convocatoria, salvo que os documentos exixidos xa estivesen en poder de calquera órgano da administración actuante; neste caso o solicitante poderá acollerse ao establecido na letra f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, sempre que se faga constar a data e o órgano ou a dependencia nos que foron presentados ou, se é o caso, emitidos, e cando non transcorresen máis de cinco anos desde a finalización do procedemento ao que correspondan. Nos supostos de imposibilidade material de obter o documento, o órgano competente poderá requirirlle ao solicitante a súa presentación ou, no seu defecto, a acreditación por outros medios dos requisitos aos que se refire o documento, con anterioridade á formulación da proposta de resolución.
3. O prazo de presentación de solicitudes será dun mes contado a partir do día seguinte á publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil entenderase prorrogado ao primeiro día hábil seguinte e se no mes de vencemento non houbese día equivalente ao inicial do cómputo entenderase que o prazo expira o último do mes.
4. A presentación da solicitude de concesión de subvención polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
5. A Consellería do Medio Rural poderá solicitar dos peticionarios toda a información e xustificacións técnicas e económicas que considere necesarias, co obxecto de comprobar a realización das actuacións subvencionables e os custos derivados.
Artigo 7º.-Instrución e resolución de expedientes. Recursos administrativos.
1. Unha vez presentada a solicitude e o resto de documentación requirida no capítulo IV os SPDCIF revisarán a documentación e no caso de que conteña defectos ou omisións, o requirimento de emenda de erros da solicitude, por tratarse dun acto integrante dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, farase mediante publicación no Diario Oficial de Galicia, e producirá os mesmos efectos que a notificación individualizada. Esta publicación tamén se realizará no taboeiro de anuncios e na páxina web da Consellería do Medio Rural ao cal se remitirá desde o texto publicado no Diario Oficial de Galicia. Se a instrución do procedemento o aconsellase, o órgano competente poderá substituír esta publicación no Diario Oficial de Galicia e na web, pola notificación individualizada, de conformidade co establecido no artigo 59 da Lei 30/1992.
2. Sen prexuízo do disposto no parágrafo anterior, poderáselle requirir ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. O órgano competente para levar a cabo a tramitación desta orde de subvencións é a Dirección Xeral de Montes. Os servizos provinciais de Prevención e Defensa contra os Incendios Forestais proporanlle ao órgano colexiado composto polo subdirector xeral de Prevención e Defensa contra os Incendios Forestais, polo xefe do servizo de Organización e Control de Medios e polo xefe da sección de Coordinación e Organización, que actuará como secretario, a relación das solicitudes presentadas que cumpran todos os requisitos desta orde; o órgano colexiado valorará as solicitudes de subvención segundo os criterios de prioridade establecidos nesta orde para as distintas liñas e emitiralle un informe ao director xeral de Montes que, pola súa vez, elevará a proposta de concesión ao conselleiro do Medio Rural.
4. O conselleiro do Medio Rural resolverá sobre a aprobación das subvencións solicitadas en réxime de concorrencia competitiva axustándose aos principios de publicidade, concorrencia, obxectividade, transparencia, igualdade e non-discriminación.
5. O prazo máximo para resolver e notificar a resolución ao interesado será de seis meses, contados a partir do día seguinte ao da publicación da orde de convocatoria no Diario Oficial de Galicia. No caso de non ditarse resolución expresa no prazo indicado, o interesado poderá entender desestimada a súa solicitude, sen prexuízo da obriga legal de resolver expresamente conforme o disposto nos artigos 42 e 44 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
6. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
De conformidade co establecido no artigo 59.6º b) da indicada lei, a notificación realizarase mediante a publicación no Diario Oficial de Galicia, no taboeiro de anuncios e na páxina web da Consellería do Medio Rural. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada, así como a indicación das causas da desestimación e expresarán, ademais, os recursos que contra a resolución procedan, órgano administrativo ou xudicial ante o que deben presentarse e prazo para interpoñelos.
7. As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro do Medio Rural, no prazo dun mes contado a partir do día seguinte ao da notificación da resolución.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución.
Artigo 8º.-Actividades subvencionables, importes, contías e criterios de selección.
1. As accións subvencionables, así como os importes e as porcentaxes máximas a subvencionar recóllense nos capítulos II e III desta orde para cada liña de subvención.
2. A xestión desta subvención realizarase de acordo cos seguintes principios:
a) Publicidade, transparencia, concorrencia, obxectividade, igualdade e non discriminación.
b) Eficacia no cumprimento dos obxectivos fixados pola administración outorgante.
c) Eficiencia na asignación e utilización dos recursos públicos.
3. Os criterios específicos de valoración para a adxudicación de subvencións das solicitudes recóllense igualmente nos capítulos II e III para cada unha das liñas de subvención.
Artigo 9º.-Compromisos dos beneficiarios e coordinación co Servizo de Prevención e Defensa contra Incendios Forestais (SPDCIF).
1. Os medios humanos e materiais aos que se refire esta orde observarán o disposto no artigo 47 da Lei 10/2006, do 28 de abril, pola que se modifica a Lei 43/2003, do 21 de novembro, de montes.
2. As características do material e equipamento obxecto desta subvención supeditaranse á normativa comunitaria, nacional e autonómica, se a houbese, en particular no referente aos EPI, ás directivas comunitarias, de acordo co Real decreto 1407/1992, do 20 de novembro, polo que se regulan as condicións de comercialización e libre circulación intracomunitaria dos equipos de protección individual (BOE nº 311, do 28 de decembro). Os EPI defínense segundo o artigo 2 do Real decreto 773/1997, do 30 de maio, sobre disposicións mínimas de seguridade e saúde relativas á utilización polos traballadores de EPI.
3. Os puntos de auga deberán manterse operativos durante, polo menos, 20 anos e manter o acceso libre para as tarefas de prevención e defensa contra os incendios forestais.
4. O beneficiario comprométese en todo momento a facilitar as tarefas de inspección ao persoal adscrito á Consellería do Medio Rural.
Artigo 10º.-Execución da subvención.
1. As actividades subvencionadas comezarán nun prazo máximo dun mes a partir da recepción da notificación de aprobación da subvención.
2. Para a liña I, notificarase expresamente o inicio da actividade ao SPDCIF para que se leve a cabo a inspección correspondente polo persoal do distrito forestal. Esta inspección realizarase no campo por dous funcionarios da Consellería do Medio Rural, para verificar, entre outros, os seguintes aspectos:
1º Verificarase a conformidade de todos os conceptos subvencionados e que coinciden cos datos da resolución de concesión.
2º Verificaranse as superficies propostas de traballo e a súa viabilidade.
3º Verificarase o non inicio dos traballos.
4º Comprobarase quen é o responsable da realización dos traballos e o seu número de teléfono de contacto, así como os nomes dos operarios que realizarán as accións subvencionadas.
5º Comprobarase que os operarios estean equipados axeitadamente para o traballo que se vai realizar.
6º No caso de que se subvencionen motorrozadoiras ou motoserras, verificarase que son novas e que cumpren co estipulado na lexislación vixente e en particular, co disposto nesta orde.
Esta inspección poderase realizar antes da resolución de concesión.
No caso de que existan superficies de traballo consideradas non viables polo distrito forestal, poderase instar o beneficiario, á reformulación da súa solicitude para axustar os compromisos e condicións á subvención outorgable, segundo o disposto no artigo 25 da Lei 9/2007, de subvencións de Galicia.
Unha vez que os traballos propostos sexan inspeccionados e ratificada a súa viabilidade polo distrito forestal, o beneficiario achegará as fichas SIXPAC correspondentes ás zonas de actuación, segundo o formato que figura no anexo VIII.
3. Para a liña II a inspección terá que ser anterior á resolución de concesión e nela comprobarase a viabilidade dos traballos, a realidade xeométrica das obras e a dispoñibilidade dos terreos e o non inicio delas. No caso de que este informe sexa desfavorable, non poderá ser obxecto de subvención.
4. Cando o importe do gasto subvencionable supere a contía de 30.000 euros no suposto de custo por execución de obra, o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención. A elección entre as ofertas presentadas, que deberán achegarse na xustificación ou, se é o caso, na solicitude da subvención, realizarase de conformidade con criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.
Tamén terán a obriga de solicitar tres ofertas de diferentes provedores no suposto de gastos en subministración de bens de equipo ou prestación de servizos por importe superior a 12.000 euros.
5. Os SPDCIF informarán sobre o aprazamento do inicio dos traballos á Dirección Xeral de Montes quen elevará a proposta ao conselleiro do Medio Rural que pola súa vez resolverá.
6. No caso de renuncia, despois de recibida a aprobación da subvención, deberá comunicarse por escrito á Consellería do Medio Rural.
7. O beneficiario poderá subcontratar total ou parcialmente a actividade subvencionada, conforme o previsto no artigo 27 da Lei 9/2007, do 13 de xuño, de subvencións de Galicia.
O beneficiario poderá subcontratar con terceiros o 100% do importe de investimento da actividade subvencionada.
O contratista quedará obrigado só fronte ao beneficiario, que asumirá a total responsabilidade da execución da actividade subvencionada fronte á Consellería do Medio Rural.
Artigo 11º.-Responsabilidade.
1. A organización e materialización das actividades subvencionadas será responsabilidade exclusiva do beneficiario.
2. A actuación da Consellería do Medio Rural quedará limitada ao outorgamento da correspondente subvención e a garantir o cumprimento da normativa en materia de subvencións.
Artigo 12º.-Xustificacións.
A) Condicións de carácter xeral.
1. O beneficiario deberá comunicar aos SPDCIF da Consellería do Medio Rural o remate das obras.
2. O prazo máximo para o remate dos traballos será o 15 de outubro e o de xustificación o 31 de outubro. Non se concederán prórrogas a estes prazos.
3. As xustificacións para o pagamento presentaranse preferentemente nos SPDCIF dos departamentos territoriais da Consellería do Medio Rural, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción da Lei 4/1999, do 13 de xaneiro.
4. Considerarase gasto realizado o que foi efectivamente pagado polo beneficiario dentro do prazo de xustificación previsto nesta orde.
5. Os gastos acreditaranse mediante facturas e demais documentos de valor probatorio equivalente con validez no tráfico xurídico mercantil ou con eficacia administrativa (nóminas e boletíns de cotización á Seguridade Social, no caso de gastos de persoal contratado pola propia comunidade de montes).
As facturas presentaranse en orixinal, e marcaranse cun selo indicando nel a subvención para cuxa xustificación foron presentadas e se o importe do xustificante se imputa total ou parcialmente á subvención indicando, neste último caso, a contía exacta que resulte afectada pola subvención.
6. Non poderá realizarse o pagamento da subvención en canto o beneficiario non se atope ao corrente no cumprimento das súas obrigas tributarias e fronte á Seguridade Social e non teña pendente de pagamento ningunha outra débeda coa Administración pública da comunidade autónoma ou sexa debedor por resolución de procedencia de reintegro.
7. Así mesmo, deberase presentar unha declaración das subvencións solicitadas, tanto as aprobadas como as pendentes de resolución para esta mesma finalidade, das distintas administracións públicas competentes ou das entidades vinculadas ou dependentes delas.
8. A subvención definitiva será a resultante da comprobación final realizada por dous funcionarios da Consellería do Medio Rural, un deles distinto dos que realizaron a inspección en campo.
9. Coa comprobación final poderase modificar á baixa a cantidade aprobada inicialmente, no caso de que se realizase un menor número de unidades de obra das aprobadas. Esta comprobación final consistirá en:
Liña I: subvencións para o control selectivo de combustible.
Certificado emitido por dous funcionarios, un deles diferente ao que realizou a inspeción, no que se indique se as obras realizadas foron executadas conforme a solicitude e á memoria inicial ou modificada presentada polo beneficiario, especificando o número de hectáreas rozadas e a súa localización.
Liña II: construción de puntos de auga.
Certificado emitido por dous funcionarios, un deles diferente ao que realizou a inspección, no que se indique se os puntos de auga foron realizados conforme a solicitude e á memoria inicial ou modificada presentada polo beneficiario.
As reducións definidas no punto 9 deste artigo virán incrementadas gradualmente, segundo o disposto no artigo 18 do Regulamento 1975/2006, calculándose os pagamentos sobre a base do que se considera elixible. Cada unidade xestora determinará:
a) O importe que se pode conceder ao beneficiario en función exclusivamente da solicitude de pagamento. Para tal efecto tomaranse en consideración a suma dos importes de gastos que o beneficiario presenta como xustificación da operación aprobada.
b) O importe que se pode conceder ao beneficiario logo de controlar a elixibilidade dos gastos que o beneficiario presenta como xustificación da operación aprobada.
A cantidade a pagar ao beneficiario será a definida no importe b). Cando o importe a) supere ao importe b) en máis dun 3% a cantidade a pagar é igual ao importe b) menos a diferenza entre os dous importes. Esta redución non se aplica cando o beneficiario pode demostrar que non é responsable da inclusión do importe non elixible.
B) Documentación exixida para xustificar o pagamento das facturas.
1. Realizarase mediante a achega de orixinais das facturas segundo o artigo 12º.5, e fotocopias compulsadas dos xustificantes bancarios do pagamento polo beneficiario (xustificante de transferencia bancaria, xustificante bancario de ingreso de efectivo por portelo, certificación bancaria, etc), nos que consten o número da factura obxecto de pagamento, a identificación do beneficiario que paga e do destinatario do pagamento, que deberá coincidir coa persoa, empresa ou entidade que emitiu a factura.
2. No caso de que un xustificante de pagamento inclúa varias facturas imputadas ao proxecto, deberán identificarse no documento do pagamento as facturas obxecto do pagamento.
3. No caso dunha factura cuxo pagamento se xustifique mediante varios documentos de pagamento, cada un destes deberá facer referencia á factura á cal se imputa o pagamento, así como acompañalo dunha relación de todos os documentos de pagamento e importes acreditativos do pagamento desa factura.
4. No caso de facturas pagadas conxuntamente con outras non referidas ao proxecto, deberá identificarse claramente no documento de pagamento a factura ou facturas cuxo pagamento se imputa ao proxecto.
5. Con respecto das agrupacións sen personalidade, cada membro pagará polos traballos que asume, polo que a empresa que execute as obras, se é o caso, deberá facturar a cada membro da agrupación polos traballos cuxa execución asume. Non obstante, se a agrupación ten personalidade xurídica, só se poderá facturar á agrupación como tal, non a cada un dos membros.
C) Supostos e condicións en que se considera admisible o pagamento en metálico.
1. Con carácter excepcional, admitiranse pagamentos en metálico cando o seu importe, individual ou en conxunto por provedor, non supere os 1.000 ; neste caso o pagamento xustificarase mediante certificación expresa, asinada, datada e cuñada polo provedor, na que se faga constar a recepción do importe facturado e o medio de pagamento empregado, así como o compromiso do provedor de someterse ás actuacións de control e comprobación na súa contabilidade da realidade do pagamento. Esta certificación acompañará a factura preceptiva.
2. Para gastos de escasa contía que non superen os 300 euros, admitirase como xustificante de pagamento a factura asinada e selada polo provedor na que figure a expresión «recibín en metálico».
O carácter excepcional destes pagamentos deberá ser debidamente xustificado e motivado en declaración expresa por parte do beneficiario.
Artigo 13º.-Reintegro.
1. Procederá o reintegro das cantidades percibidas e a exixencia do xuro de mora correspondente desde o momento do pagamento da subvención ata a data na que se acorde a procedencia do reintegro, nos seguintes casos:
a) Execución de menos do 80% das accións previstas sen autorización previa ou causa xustificada de forza maior.
b) Obtención da subvención falseando as condicións requiridas para iso ou ocultando aquelas que o impedisen.
c) Incumprimento total ou parcial do obxectivo, da actividade ou do proxecto ou non adopción do comportamento que fundamentan a concesión da subvención.
d) Incumprimento da obriga de xustificación ou a xustificación insuficiente, nos termos establecidos no artigo 28 da Lei 9/2007, de subvencións de Galicia.
e) Incumprimento da obriga de adoptar as medidas de difusión contidas na Lei 9/2007 e na lexislación europea.
f) Resistencia, escusa, obstrución ou negativa ás actuacións de comprobación e control financeiro previstas nos artigos 11 e 12 da Lei 9/2007, de subvencións de Galicia, así como o incumprimento das obrigas contables, rexistrais ou de conservación de documentos cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, ingresos ou recursos para a mesma finalidade, procedentes de calquera administración ou entes públicos ou privados, estatais, da Unión Europea ou de organismos internacionais.
g) Incumprimento das obrigas impostas pola Administración ás entidades colaboradoras e aos beneficiarios, así como dos compromisos por estes asumidos, con motivo da concesión da subvención, sempre que afecten ou se refiran ao modo no que se conseguen os obxectivos, se realiza a actividade, se executa o proxecto ou se adopta o comportamento que fundamenta a concesión da subvención.
h) Incumprimento das obrigas impostas pola Administración ás entidades colaboradoras e aos beneficiarios, así como dos compromisos por estes asumidos, con motivo da concesión da subvención, distintos dos anteriores, cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, ingresos ou recursos para a mesma finalidade, procedentes de calquera administración ou entes públicos ou privados, estatais, da Unión Europea ou de organismos internacionais.
i) Adopción, en virtude do establecido nos artigos 87 a 89 do Tratado CE, dunha decisión da cal derive unha necesidade de reintegro.
j) Nos demais supostos recollidos na normativa reguladora da subvención.
2. Nestes casos, excepto nos de forza maior, procederá o reintegro da subvención percibida e dos xuros de mora devengados desde o seu pagamento de acordo coa Lei de réxime financeiro e orzamentario da Xunta de Galicia.
3. Serán casos de forza maior, de conformidade co disposto no artigo 47 do Regulamento (CE) 1974/2006, da Comisión do 18 de decembro de 2006:
a) Morte do beneficiario.
b) Incapacidade profesional de longa duración do beneficiario.
c) Expropiación dunha parte importante da explotación, se esta expropiación non era previsible o día en que se subscribiu o compromiso.
d) Catástrofe natural grave que afecte considerablemente ás terras da explotación.
4. A notificación dos casos de forza maior e as probas relativas a estes deberán realizarse por escrito e nun prazo de dez días hábiles, contado desde a data na que se produciu o caso de forza maior.
5. Así mesmo, procederase ao reintegro do exceso percibido nos supostos en que o importe da subvención, illadamente ou en concorrencia con subvencións doutras administracións públicas ou outras entidades públicas ou privadas, nacionais ou internacionais, supere o custo da actividade que vai desenvolver o beneficiario ou, se é o caso, á porcentaxe máxima do investimento subvencionable que se estableza.
Artigo 14º.-Controis.
1. A Consellería do Medio Rural realizará os controis sobre o terreo, así como as comprobacións e inspeccións que considere oportunas coa finalidade de comprobar a veracidade dos datos e da documentación presentada, así como o lóxico seguimento e control das subvencións concedidas.
2. O beneficiario someterase ás actuacións de comprobación e control financeiro dos investimentos subvencionados por parte da Consellería do Medio Rural, a Intervención Xeral da Comunidade Autónoma, o Consello de Contas e o Tribunal de Contas.
3. Seralles de aplicación ás subvencións recollidas nesta orde e non se poderá efectuar ningún pagamento sen realizar o pertinente control sobre o terreo, así como o réxime de controis, reducións e exclusión reguladas no Regulamento (CE) 1975/2006 polo que se establecen disposicións de aplicación do Regulamento 1698/2005 do Consello no que respecta á aplicación dos procedementos de control e a condicionalidade en relación coas medidas de subvención ao desenvolvemento rural.
Artigo 15º.-Financiamento.
1. As subvencións que se deriven da aplicación desta orde financiaranse con cargo á aplicación orzamentaria 13.05.551B.770.0, código de proxecto 09.00.717 subvencións e investimentos en materia de incendios forestais, cofinanciado pola Unión Europea a través do Fondo Europeo Agrícola de Desenvolvemento Rural (Feader), nunha porcentaxe do 57,56% respecto ao gasto público total.
2. O orzamento desta orde é de dous millóns catrocentos mil euros (2.400.000 euros), repartidos do seguinte xeito:
a) Liña I: dotada cun total de dous millóns cento corenta mil euros (2.140.000 euros).
b) Liña II: dotada cun total de douscentos sesenta mil euros (260.000 euros).
3. A Consellería do Medio Rural, chegado o caso, poderá ampliar o crédito dispoñible para o financiamento desta orde, cando o aumento veña derivado de:
a) Unha xeración, ampliación ou incorporación de crédito.
b) A existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo.
c) No suposto previsto no artigo 25.3º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
O incremento do crédito queda condicionado á declaración de dispoñibilidade do crédito como consecuencia das circunstancias antes sinaladas e, se for o caso, logo de aprobación da modificación orzamentaria que proceda.
A ampliación de crédito publicarase nos mesmos medios que esta convocatoria, sen que esta publicidade implique a apertura de prazo para presentar novas solicitudes nin o inicio de novo cómputo de prazo para resolver.
4. No caso de que quedasen remanentes de crédito destinados ao financiamento dunha liña de subvencións, tales remanentes poderán ser destinados ao financiamento das outras liñas de subvención.
Artigo 16º.-Modificación da resolución de concesión.
1. Toda alteración das condicións tidas en conta para a concesión da subvención e, en todo caso, a obtención concorrente doutras achegas, poderá dar lugar á modificación da resolución de concesión, consonte ao disposto no artigo 17.4º da Lei 9/2007, de subvencións de Galicia.
Artigo 17º.-Obrigas dos beneficiarios.
1. Son obrigas do beneficiario:
a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.
b) Xustificar ante o órgano concedente o cumprimento dos requisitos e das condicións, así como a realización da actividade e o cumprimento da finalidade que determine a concesión ou o gozo da subvención.
c) Someterse ás actuacións de comprobación, que efectuará o órgano concedente de subvención ou a entidade colaboradora, se é o caso, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos coma estatais ou comunitarios, para o que se achegará canta información lle sexa requirida no exercicio das actuacións anteriores.
d) Comunicarlle ao órgano concedente a obtención doutras subvencións, subvencións, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento no que se coñeza e, en todo caso, con anterioridade á xustificación da aplicación dada aos fondos percibidos.
e) Acreditar con anterioridade a que se dite a proposta de resolución de concesión que se atopa ao corrente no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da Comunidade Autónoma, na forma que se determine regulamentariamente, e sen prexuízo do establecido na Lei 11/2007, do 22 de xuño, de acceso electrónico dos cidadáns aos servizos públicos (BOE nº 150, do 23 de xuño).
f) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como cantos estados contables e rexistros específicos sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control. Neste sentido, consignarase de forma específica e diferenciada nos libros de contas da CMVMC referidos no artigo 38 do Decreto 260/1992, polo que se aproba o Regulamento para a execución da Lei 13/1989, de montes veciñais en man común, a existencia do pagamento con cargo a fondos europeos Feader, con referencia ao número de expediente da axuda e o importe total de investimento e de subvención.
g) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
h) Adoptar as medidas de difusión contidas no apartado 3 do artigo 15 da Lei 9/2007, de subvencións de Galicia.
i) Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xuño, de subvencións de Galicia.
Artigo 18º.-Infraccións e sancións.
1. En materia de infraccións e sancións será de aplicación o disposto na Lei 9/2007, do 13 de xuño, de subvencións de Galicia.
Capítulo II
Subvencións para o control selectivo de combustible
Artigo 19º.-Actividades subvencionables.
1. A prevención engloba todas aquelas accións encamiñadas a eliminar ou reducir os riscos que poden ser causa da ocorrencia de incendios forestais e da súa propagación.
2. As actuacións que se van subvencionar nesta liña consistirán no control selectivo do combustible en áreas cortalumes e faixas auxiliares de pista coa finalidade de reducir a carga de combustible presente no monte e crear zonas de descontinuidade, contribuíndo así a diminuír o risco de propagación de incendios forestais e a minimizar os danos causados por estes sinistros, no caso de producirse. Estes traballos realizaranse sempre dentro do ámbito territorial do monte ou montes para os que o beneficiario solicite a subvención.
3. Os plans de prevención e defensa contra os incendios forestais de distrito conteñen as accións necesarias para a defensa contra incendios forestais e, máis alá das accións de prevención e outras medidas previstas en materia de emerxencias, inclúen a previsión e a programación integrada das intervencións das diferentes entidades implicadas no operativo contra incendios forestais.
4. Todas as iniciativas particulares de prevención e defensa deben estar articuladas e encadradas nos plans de prevención e defensa contra os incendios forestais de distrito, polo tanto as actividades que se van subvencionar incluídas nesta liña deben estar sempre de acordo co previsto no devandito plan de prevención.
5. Dentro desta liña subvencionaranse as seguintes accións e subministración:
a) Áreas cortalumes:
1º En condicións desfavorables.
Consistirá na roza de matogueira con rozadora de cadeas ou similar en zonas con pendente igual ou superior ao 20%. As rozas poderán executarse a feito ou en faixas. Non se inclúe nesta actuación as rozas baixo arboredo.
2º En condicións favorables.
Consistirá na roza de matogueira con rozadora de cadeas ou similar en zonas con pendente inferior ao 20%. As rozas poderán executarse a feito ou en faixas. Non se inclúen nesta actuación as rozas baixo arboredo.
b) Faixas auxiliares de pista.
Consistirá na eliminación, nas marxes de vías e camiños forestais, do estrato arbustivo e subarbustivo nos dous metros desde a aresta exterior da vía ou camiño, sempre que sexa tecnicamente viable. Incluirase nesta actuación a roza de noiros e/ou da plataforma cando sexa necesario.
c) Roza baixo arboredo.
Consistirá na eliminación da vexetación natural que compite co arboredo pola auga, a luz e os nutrientes, respectando aqueles exemplares que, por cualquera motivo, deban conservarse.
Poderán ser:
-Mecanizada, con rozadora de cadeas ou similar, a feito ou en faixas.
-Manual, con motorrozadoiras ou apeiros manuais similares, a feito, en faixas, ou de xeito puntual ao redor das árbores. Realizarase o acordoamento de restos.
Nas devanditas actuacións deberán facerse os pases necesarios para que a matogueira quede perfectamente cortada e triturada, non admitíndose o tombado da vexetación que poida implicar que esta poida levantarse ao incorporarse co paso do tempo.
A superficie mínima que se vai solicitar para as devanditas actuacións será de 10 hectáreas e a máxima de 30 ha para expedientes con CMVMC, mancomunidades ou agrupacións de CMVMC de menos de 1.000 ha, e de 60 ha para expedientes nos que a devandita superficie sexa maior o igual a 1.000 ha.
d) Adquisición de motorrozadoira manual ou motoserra coas características mínimas que se detallan no anexo IX. Subvencionarase un máximo de dúas unidades por expediente.
e) Compra de ferramentas manuais para a prevención de incendios e material de equipamento. Subvencionarase un máximo de sete unidades por expediente.
f) Adquisición de vestiario de traballo. Subvencionaranse un máximo de sete unidades por expediente.
g) Adquisición de caixa de primeiros auxilios. Subvencionarase un máximo de dúas unidades por expediente.
Artigo 20º.-Importes e porcentaxes máximos das subvencións.
1. A contía das subvencións estará condicionada, en todo caso, á existencia de dispoñibilidades orzamentarias.
2. Os prezos que se reflicten na seguinte táboa son indicativos para o titular da solicitude e obrigatorios como tope máximo na aplicación polos SPDCIF para a aprobación dos orzamentos.
Ver referencia pdf "06700D005P070.PDF"
Artigo 21º.-Distribución do crédito e criterios de selección.
1. Dentro da liña I: control selectivo de combustible, destinarase un máximo dun millón catrocentos mil euros (1.400.000 euros) ao financiamento das accións: áreas cortalumes e faixas auxiliares de pista.
No caso de que coas solicitudes presentadas non se chegue a este orzamento máximo, o resto poderá ser destinado ao financiamento da acción: roza baixo arboredo.
2. Dentro da liña I: control selectivo de combustible, destinarase un máximo de setecentos mil euros (700.000 euros) ao financiamento da acción: roza baixo arboredo.
No caso de que coas solicitudes presentadas non se chegue a este orzamento máximo, o resto poderá ser destinado ao financiamento das accións: áreas cortalumes e faixas auxiliares de pista.
3. Dentro da liña I: control selectivo de combustible, destinarase un máximo de corenta mil euros (40.000 euros) ao financiamento das subministracións previstas: ferramenta manual, vestiario de traballo, motorrozadora manual ou motoserra, caixas de primeiros auxilios.
No caso de que coas solicitudes presentadas non se chegue a este orzamento máximo, o resto poderá ser destinado, en primeiro lugar, ao financiamento das accións de áreas cortalumes e faixas auxiliares de pista e, en segundo lugar, ao financimento da acción de roza baixo arboredo.
4. A concesión das subvencións axustarase aos principios xerais recollidos no artigo 5 da Lei 9/2007, de subvencións de Galicia.
5. As actuacións preventivas subvencionadas complementarán os labores de prevención desenvolvidos polos medios propios dos SPDCIF, de xeito que se reforcen nos lugares estratéxicos e se estendan ao máximo posible no territorio.
6. Atenderanse as solicitudes de maior a menor puntuación ata acadar o orzamento asignado para esta liña, segundo o baremo seguinte:
a) Expedientes con montes veciñais situados en zonas de alto risco segundo o disposto na Orde do 18 de abril do 2007, pola que se zonifica o territorio con base no risco espacial de incendio forestal ou incluídos en espazos declarados zonas de especial protección dos valores naturais, segundo o disposto no Decreto 72/2004, do 2 de abril, polo que se declaran determinados espazos como zonas de especial protección dos valores naturais (DOG nº 69 do 12 de abril de 2004): 1 punto.
b) Número de comunidades que integran agrupación ou a mancomunidade, puntuación:
Dúas comunidades: 0,20 puntos.
Tres comunidades: 0,45 puntos.
Catro comunidades: 0,75 puntos.
Cinco ou máis comunidades: 1 punto.
c) Superficie total da CMVMC, agrupacións de CMVMC ou mancomunidades:
Desde 500 ata 1.000 ha: 1 punto.
Máis de 1.000 ha: 2 puntos.
Máis de 2.000 ha: 3 puntos.
d) CMVMC, agrupacións de CMVMC ou mancomunidades que recibisen subvención de liña I ao abeiro da Orde do 10 de decembro de 2008 pola que se establecen as bases reguladoras para a concesión de subvencións para a prevención e defensa contra os incendios forestais en montes veciñais en man común e se convocan para o ano 2009 e executasen cando menos o 80% da subvención: 1 punto.
e) Expedientes que inclúan algún monte con instrumento de planificación forestal (proxecto de ordenación ou plan técnico) aprobado e inscrito no rexistro da Dirección Xeral de Montes: 1 punto.
f) Expedientes que inclúan algún monte certificado conforme o Sistema de Xestión Forestal Sustentable da Xunta de Galicia: 1 punto.
g) Valoración pola Dirección Xeral de Montes da axeitada distribución das unidades de actuación preventiva: ata 2 puntos.
4. Para todos os casos, de existir empate, prevalecerá a maior puntuación obtida no punto g). De continuar este, será preferente a maior puntuación obtida nos puntos a), b), c), d), e) e f) sucesivamente.
Capítulo III
Construción de puntos de auga
Artigo 22º.-Actividades subvencionables.
1. Os puntos de auga integran as redes de defensa contra incendios forestais dos distritos.
2. Subvencionarase a construción de puntos de auga para a prevención e defensa contra os incendios forestais, que se localizarán en zonas estratéxicas para a defensa dos núcleos de poboación e das masas forestais, cunha orografía axeitada para a actuación dos medios do SPDCIF e garantindo a actuación rápida destes. A localización dos puntos de auga será coherente co disposto nos plans de prevención de distrito.
3. Os puntos de auga deberán cumprir cando menos coas seguintes premisas:
a) Permitirán a carga de vehículos motobomba do SPDCIF.
b) Levarán peche perimetral de seguranza e protección.
c) A dimensión mínima do punto de auga será de 37,5 m3.
Subvencionarase un máximo dun punto de auga para expedientes con CMVMC, mancomunidades ou agrupacións de CMVMC de menos de 500 ha e de dous puntos de auga para expedientes nos que a devandita superficie sexa maior ou igual a 500 ha.
4. Ademais, o beneficiario deberá manter operativas para a prevención e defensa contra os incendios forestais estas infraestruturas durante cando menos 20 anos, polo que deberá garantir:
a) Un acceso axeitado a estes dos medios do SPDCIF.
b) Un caudal continuo e suficiente.
c) Un baleirado do depósito axeitado.
d) Manterán a zona perimetral libre de vexetación arbórea e arbustiva.
5. O uso principal destas construcións estará vinculado á prevención de incendios.
Artigo 23º.-Importes e porcentaxes máximos das subvencións.
1. A contía das subvencións estará condicionada, en todo caso, á existencia de dispoñibilidades orzamentarias.
2. Os prezos que se reflicten na seguinte táboa son indicativos para o titular da solicitude e obrigatorios como tope máximo na aplicación polos SPDCIF para a aprobación dos orzamentos.
Ver referencia pdf "06700D005P070.PDF"
Artigo 24º.-Criterios de selección.
1. A concesión das subvencións axustarase aos principios xerais recollidos no artigo 5 da Lei 9/2007, de subvencións de Galicia.
2. Os puntos de auga deberán localizarse estratexicamente no territorio de Galicia complementando as infraestruturas deste tipo realizadas polo propio SPDCIF de xeito que se garante unha actuación o máis eficiente dos medios.
3. Atenderanse as solicitudes de maior a menor puntuación ata acadar o orzamento asignado para esta liña, segundo o baremo seguinte:
a) Superficie total da CMVMC, agrupacións de CMVMC ou mancomunidades:
Desde 500 ata 750 ha: 1 punto.
Máis de 750 ha: 2 puntos.
Máis de 1.000 ha: 3 puntos.
b) Expedientes con algún monte certificado conforme o Sistema de Xestión Forestal Sostible da Xunta de Galicia: 2 puntos.
c) Número de comunidades que integran agrupación ou a mancomunidade, puntuación:
Dúas comunidades: 0,20 puntos.
Tres comunidades: 0,45 puntos.
Catro comunidades: 0,75 puntos.
Cinco ou máis comunidades: 1 punto.
d) Expedientes con montes veciñais situados en zonas de alto risco segundo o disposto na Orde do 18 de abril de 2007, pola que se zonifica o territorio con base no risco espacial de incendio forestal ou incluídos en espazos declarados zonas de especial protección dos valores naturais, segundo o disposto no Decreto 72/2004, do 2 de abril, polo que se declaran determinados espazos como zonas de especial protección dos valores naturais (DOG nº 69, do 12 de abril de 2004): 1 punto.
e) Expedientes que inclúan algún monte con instrumento de planificación forestal (proxecto de ordenación ou plan técnico) aprobado e inscrito no rexistro da Dirección Xeral de Montes: 1 punto.
f) Valoración pola Dirección Xeral de Montes da localización do punto de auga: ata 1,5 puntos.
4. Para todos os casos, de existir empate, prevalecerá a maior puntuación obtida no punto f) e de continuar esta, será preferente a maior puntuación obtida nos puntos a), b), c), d) e e) sucesivamente.
Capítulo IV
Artigo 25º.-Documentación.
1. As CMVMC deberán estar legalmente constituídas e regulamentariamente inscritas no rexistro provincial de montes veciñais en man común, de acordo co disposto no artigo 57 do Decreto 260/1992, do 4 de setembro, para poder acceder a estas subvencións.
2. Subvencións para o control selectivo de combustible.
a) Solicitude segundo o anexo I. O solicitante deberá ser a CMVMC, a través do seu representante legal (presidente da CMVMC).
b) Valoración económica das actuacións solicitadas segundo anexo II.
c) Fotocopia do CIF da CMVMC (en caso de agrupación, de todas as comunidades que a integran) ou mancomunidade.
d) Certificación bancaria da CMVMC ou mancomunidade titular do terreo. No caso de agrupacións deberán ser titulares conxuntos todas as CMVMC que formen parte da agrupación. Nas agrupacións permitirase a sinatura mancomunada ou solidaria da conta bancaria.
e) Certificado tomado en asemblea xeral, asinado polo secretario, conforme autorizan o solicitante a pedir subvencións á Consellería do Medio Rural, para a execución das accións obxecto da solicitude.
f) Datos dos montes obxecto da subvención, segundo o anexo V.
g) Para as agrupacións: acordo dos titulares dos terreos forestais para a designación dun solicitante-representante para efectos de tramitación da subvención, segundo o anexo VI.
h) Declaración das subvencións solicitadas, tanto as aprobadas como as pendentes de resolución para esta mesma finalidade, das distintas administracións públicas competentes ou das entidades vinculadas ou dependentes destas, ou anexo VII debidamente asinado. No caso de agrupacións, cada CMVMC que integre esta, deberá presentar unha declaración de subvencións.
i) Dúas copias do documento descritivo das actuacións.
3. Subvencións para a construción de puntos de auga nos montes veciñais en man común.
a) Solicitude segundo o anexo III. O solicitante deberá ser a CMVMC, a través do seu representante legal (presidente da CMVMC).
b) Valoración económica das actuacións solicitadas segundo anexo IV.
c) Fotocopia do CIF da CMVMC (en caso de agrupación, de todas as comunidades que a integran) ou mancomunidade.
d) Certificación bancaria da CMVMC ou mancomunidade titular do terreo. No caso de agrupacións deberán ser titulares conxuntos todas as CMVMC que formen parte da agrupación. Nas agrupacións permítese a sinatura mancomunada ou solidaria da conta bancaria.
e) Certificado tomado en asemblea xeral, asinado polo secretario, conforme autorizan o solicitante a pedir subvencións á Consellería do Medio Rural, para a execución das accións obxecto da solicitude.
f) Datos dos montes obxecto da subvención, segundo o anexo V.
g) Para as agrupacións: acordo dos titulares dos terreos forestais para a designación dun solicitante-representante para efectos de tramitación da subvención, segundo o anexo VI.
h) Declaración das subvencións solicitadas, tanto as aprobadas como as pendentes de resolución para esta mesma finalidade, das distintas administracións públicas competentes ou das entidades vinculadas ou dependentes destas, ou anexo VII debidamente asinado. No caso de agrupacións, cada CMVMC que integre esta, deberá presentar unha declaración de subvencións.
i) Dúas copias do documento descritivo das actuacións.
Disposicións adicionais
Primeira.-As subvencións contidas nesta orde son incompatibles con outras subvencións de calquera Administración pública e con calquera outro réxime de subvencións comunitarias para a mesma finalidade.
Segunda.-O beneficiario deberá destinar os bens inventariables co fin concreto para o que se concedeu a subvención durante un período que non poderá ser inferior a cinco anos en caso de bens inscribibles nun rexistro público, nin a dous anos para o resto de bens.
Terceira.-Nos aspectos non previstos nesta orde haberá que aterse ao disposto na Lei 9/2007, de subvencións de Galicia, no Regulamento (CE) 1698/2005, do Consello, do 20 de setembro, relativo á subvención ao desenvolvemento rural a través do Fondo Europeo Agrícola de Desenvolvemento Rural (Feader), no Regulamento (CE) 1974/2006, da Comisión, do 15 de decembro, polo que se establecen disposicións de aplicación do Regulamento (CE) nº 1698/2005 e no Regulamento (CE) 1975/2006, da Comisión do 7 de decembro, polo que se establecen disposicións de aplicación do Regulamento (CE) 1698/2005 do Consello, no que respecta á aplicación dos procedementos de control e a condicionalidade en relación coas medidas de subvención ao desenvolvemento rural.
Cuarta.-De conformidade co disposto no artigo 15 da Lei 9/2007, de subvencións de Galicia, os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e crédito orzamentario ao que se imputen, o beneficiario, a cantidade concedida e a finalidade ou as finalidades da subvención. Igualmente, farano na correspondente páxina web oficial nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na cita da páxina web.
De acordo co establecido na disposición adicional primeira do Decreto 132/2006, do 27 de xullo, de creación dos rexistros de subvencións, convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás subvencións recibidas, así como ás sancións impostas, de ser o caso.
Quinta.-Esta orde atópase encadrada no Eixe 2 do Programa de Desenvolvemento Rural de Galicia 2007-2013, aprobado por Decisión C (2008) 703, do 15 de febreiro de 2008.
Disposicións derradeiras
Primeira.-Facúltase o director xeral de Montes para ditar todos os actos e instrucións necesarios dentro do ámbito das súas competencias, para a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de abril de 2010.
Samuel Jesús Juárez Casado
Conselleiro do Medio Rural
Ver referencia pdf "06700D005P070.PDF"